Die berig is nie heeltemal korrek nie, in soverre dit die indruk skep dat daar geen kontak tussen Pratt en sy vrou was sedert sy hom verlaat het nie. Soos ons gesien het, het hy wel sy familie in Nederland besoek, en hulle was ook saam op ’n skivakansie. Patty Pratt het ook nie later teruggekeer na die plaas toe nie en het Pratt ook nie weer besoek nie. Die perskonferensie moet waarskynlik beoordeel word in die lig daarvan dat sy ter wille van haar kinders normaliteit wou suggereer.
Die hofsaak het groot opspraak verwek en sitplek in die hof vir die internasionale pers en plaaslike joernaliste moes gerantsoeneer word, omdat daar nie vir almal plek was nie.134 Dit is tot die laaste oomblik geheim gehou wie die voorsittende regter sou wees.135 Regterpresident Rumpff het persoonlik die saak aangehoor.